b'\n_START_ARTICLE_\nJulij G\xc5\x82owacki\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini ni\xc5\xbejega rudni\xc5\xa1kega uradnika. Ljudsko \xc5\xa1olo je obiskoval v rojstnem kraju, \xc5\xa1el leta 1857 na gimnazijo v Ljubljano, kjer je 1865 maturiral in nato \xc5\xa1tudiral prirodopis, matematiko in fiziko na gra\xc5\xa1ki in dunajski univerzi. \xc5\xa0e preden je kon\xc4\x8dal \xc5\xa1tudij je \xc5\xbee u\xc4\x8dil na gori\xc5\xa1ki realki (1870/1871) in bil nato dve leti suplent na u\xc4\x8ditelji\xc5\xa1\xc4\x8du. Leta 1873 je od\xc5\xa1el za suplenta na I. dr\xc5\xbeavno gimnazijo v Gradec, kjer je ostal do 1875, ko je opravil strokovne izpite iz prirodopisa kot glavnega predmeta ter fizike in matematike kot stranskih predmetov, kasneje pa \xc5\xa1e izpit iz slovenskega u\xc4\x8dnega jezika. Prvo mesto srednje\xc5\xa1olskega profesorja je dobil na Ptuju in tu pou\xc4\x8deval 10 let, ko se je 1885 preselil v Leoben kjer je ostal do 1895, ko je bil nastavljen za vodjo slovensko-nem\xc5\xa1kega oddelka na celjski gimnaziji. Po \xc5\xa1tirih letih je od\xc5\xa1el za ravnatelja gimnazije v Maribor in jo uspe\xc5\xa1no vodil polnih 12 let. Leta 1911 je stopil v pokoj in se \xc5\xa1e isto leto preselil v Gradec._NEWLINE_Zanimanje za rastline je prinesel \xc5\xbee iz gimnazije, pove\xc4\x8dal pa mu ga je profesor Reichard na Dunaju. Prou\xc4\x8deval je sistematiko in raz\xc5\xa1irjenost ni\xc5\xbejih rastlin, predvsem li\xc5\xa1ajev in mahov. Njegove razprave o mahovih Pohorja, Julijskih in Kamni\xc5\xa1ko-Savinjskih Alp ter kra\xc5\xa1kih in obmorskih pokrajin so temelj poznavanja nauka o mahovih v Sloveniji. Raziskoval je tudi po Istri, Dalmaciji, Bosni in Hercegovini in \xc4\x8crni gori ter avstrijski Koro\xc5\xa1ki in \xc5\xa0tajerski. Odkril in zapisal je ve\xc4\x8d novih toksinov gliv, li\xc5\xa1ajev in mahov. Zasnoval je prvi klju\xc4\x8d za dolo\xc4\x8danje cvetnic in praprotnic. Napisal je Flora slovenskih de\xc5\xbeel I-II (1912, 1913; nedokon\xc4\x8dano) ter objavil \xc4\x8dlanke o ribah v pore\xc4\x8dju Drave (1895), Save in So\xc4\x8de (1896).'